Коми Республикаса Юралысьöс вежысь Владимир Тукмаков участвуйтiс 2010 воын «Медся сöстöм овмöдчöмин» конкурсын вермысьясöс ошкöмын.

Вермысьясöс наградитан кыпыд церемония мунiс Сыктывкарын. Таво конкурсын вермис Чилимдiн районса Хабариха сикт. Приза местаяс босьтiсны Ярега кар кодь посёлок («Ухта» КК МЮ), Изьва сикт («Изьва» МР МЮ), Кожва посёлок («Печора» МР МЮ), Щельябöж сикт («Усинск» КК МЮ) да Поляна посёлок («Сосногорск» МР МЮ).

Владимир Тукмаков аттьöалiс конкурс котыртысь «Лукойл-Коми» компанияöс да пасйис, мый торйöн нин нимкодь, мый быд во содö конкурсын участвуйтны кöсйысь овмöдчöмин лыдыс.

«Конкурслöн эм аскиа олöмыс, сы вöсна мый став номинантыс шедöдiсны ыджыд вермöмъяс став критерий серти – тайö и экология да эстетика боксянь мутаслöн серпас, субботникъяс да просветительскöй удж нуöдöм. Конкурсын вермöмыс ышöдö овмöдчöминъяслысь администрацияясöс решайтны социально-экологическöй могъяс», - тöдчöдiс Владимир Тукмаков.

«Хабариха» сикт овмöдчöминса юралысь Елена Поздеевалöн кывъяс серти, таво босьтöм 1 миллион шайтсö лоö веськöдöма сы вылö, медым сиктын сувтöдны челядьлы плöщадкаяс. 2011 воын овмöдчöмин бара кутас участвуйтны конкурсын.

\*\*\* «Медся сöстöм овмöдчöмин» конкурс нуöдсьö мöд во мутасъясын, кöнi уджалö «ЛУКОЙЛ-Коми» ИКК.

Экспертнöй комиссияö пырöны Коми Республикаса Каналан Сöветысь, Коми Республикаса вöр-ва озырлун да гöгöртас видзан министерствоысь, Федеральнöй вöр-ваöн вöдитчан юкöнын дöзьöр службалöн Коми Республикаын веськöдланiнысь йöз.